Statsminister Lars Løkke Rasmussen mødtes tilbage i december efter nej’et med Europa-Kommissionens formand, Jean-Claude Juncker, og formanden for Det Europæiske Råd, Donald Tusk, for at orientere dem om folkeafstemningen. I januar gik der desuden afsted fra Statsministeriet til Bruxelles, der skulle klargøre regeringens fortolkning af det danske nej for de to EU-chefer.

Samtidig har udenrigsminister Kristian Jensen og justitsminister Søren Pind både haft til opgave at blødgøre de europæiske modparter og få de danske partier til at enes om, hvilke retsakter Danmark skal anmode om parallelaftaler på – begge dele uden det store held.

Danmark har også på embedsmandsplan haft de første møder med de europæiske kolleger.

Indtil videre er de blevet mødt af reaktioner, der kan sammenfattes som følger:

Uforståenhed. Hvorfor kommer danskerne igen og taler om aftaler, når de lige har afvist den mest uforpligtende fritvalgsordning, man kan tænke sig?

Ligegyldighed. Man betragter det ret ensidigt som et dansk problem. Og i en tid med et truende britisk exit fra EU og den store asylkrise mener man at have vigtigere ting at tage sig til i EU.

Betænkelighed. Juridisk er det danske diplomati blevet udfordret på, om det overhovedet kan lade sig gøre. Politisk er der oven på den britiske særaftale ikke ligefrem stemning for flere særønsker eller halve medlemsskaber.

Inden afstemningen lød det allerede advarende fra embedsværket (der også blev beskyldt for at være lidt for engageret i ja-kampagnen), at det kunne blive vanskeligt at hale en parallelaftale i land. Dengang forekom advarslerne måske ikke synderlig overraskende, eftersom embedsværket naturligt i den slags situationer – for en sikkerheds skyld – siger, at ingenting kan lade sig gøre.

Men denne gang er selv embedsmændene blevet overrasket over, i hvor høj grad deres egen pessimisme har vist sig at holde stik.

Så hvad sker der, hvis ikke vi opnår en eller flere parallelaftaler?

Der sker blandt andet det, at det danske retsforbehold fra nu af de facto bare vil vokse og vokse i betydning.

